ก.ล.ต.เปิดเฮียริ่งปรับปรุงเกณฑ์ออกและเสนอขาย DW ถึง 26 ก.พ.นี้
ก.ล.ต.เปิดเฮียริ่งปรับปรุงเกณฑ์ออกและเสนอขาย DW ถึง 26 ก.พ.นี้
25 ม.ค. 2561

สำนักงานคณะกรรมการกำกับหลักทรัพย์และตลาดหลักทรัพย์ หรือ ก.ล.ต. เปิดรับฟังความคิดเห็นการปรับปรุงร่างประกาศเกี่ยวกับการออกและเสนอขายใบสำคัญแสดงสิทธิอนุพันธ์ (DW) เพื่อกำหนดให้ผู้ออกและเสนอขาย DW เปิดเผยข้อมูลเกี่ยวกับราคาของ DW ให้มีความชัดเจนขึ้น เนื่องจากในช่วงที่ผ่านมา DW ได้รับความนิยมจากผู้ลงทุนสูงอย่างต่อเนื่อง
ประกอบกับผลการวิจัยของ ก.ล.ต. พบว่า การเปิดเผยข้อมูล DW ที่เป็นประโยชน์อย่างเพียงพอ จะช่วยให้ผู้ลงทุนมีความเข้าใจและสามารถเปรียบเทียบกับการลงทุนในตราสารชนิดอื่นได้ดีขึ้น และจากการเปิดรับฟังความเห็นจากผู้มีส่วนเกี่ยวข้องในเดือนกรกฎาคมที่ผ่านมา ส่วนใหญ่เห็นด้วยกับแนวทางในการปรับปรุงเกณฑ์ในเรื่องนี้
การปรับปรุงเกณฑ์ในครั้งนี้ จึงเสนอให้มีการเพิ่มข้อมูลที่เกี่ยวข้องกับราคา DW อาทิ
– ข้อมูลค่าความผันผวนในอดีตของหุ้นอ้างอิงเพิ่มเติมในแบบแสดงรายการข้อมูล (แบบ filing)
– ข้อมูลค่าความผันผวนแฝงเปรียบเทียบกับข้อมูลค่าความผันผวนในอดีตของหุ้นอ้างอิง โดยต้องเปิดเผยต่อเนื่องบนเว็บไซต์ของผู้ออก DW
– คำเตือนเกี่ยวกับอัตราทดซึ่งเป็นเครื่องมือในการวัดความเสี่ยงด้านราคา DW บนหน้าปกของแบบ filing
นอกจากนี้ จะเสนอให้มีการกำหนดให้หุ้นและดัชนีหุ้นต่างประเทศเป็นดัชนีหลักทรัพย์อ้างอิงเพิ่มเติมสำหรับการออกและเสนอขาย DW อีกด้วย เพื่อเพิ่มทางเลือกให้แก่ผู้ลงทุนใน DW
ก.ล.ต. ได้เผยแพร่เอกสารรับฟังความคิดเห็นในเรื่องดังกล่าวไว้ที่เว็บไซต์ ก.ล.ต. ผู้ที่เกี่ยวข้องและผู้สนใจสามารถแสดงความคิดเห็นได้ที่เว็บไซต์ หรือโทรสาร 0-2263-6023, 0-2033-9508 หรือทาง e-mail [email protected], [email protected] จนถึงวันที่ 26 กุมภาพันธ์ 2561